FC København er danske mestre. Det står klart, efter at klubben søndag slog Brøndby med 3-2 i Telia Parken.

FC København kunne søndag eftermiddag sikre sig det danske mesterskab ved at slå ærkerivalen Brøndby på hjemmebane.

På den måde ville FC Midtjylland altså være tilstrækkeligt distanceret, og FCK ville dermed kunne tage pokalen tilbage fra netop FCM, der vandt sidste år.

Dame N’Doye var tvivlsom op til kampen, men han blev meldt klar og startede inde på toppen ved siden af Jonas Wind.

Hos Brøndby var der ikke mange overraskelser, og gæsterne kom klart bedst fra start i Telia Parken.

Efter bare seks minutter kom de blå-gule således foran.

Kamil Wilczek fik fat i bolden efter en fejl fra Denis Vavro. Wilczek sendte bolden videre til Simon Hedlund i feltet, og han fandt sin landsmand Simon Tibbling, som var helt fri foran mål, og han scoredet il 1-0.

FCK slog dog meget hurtigt tilbage. Efter otte minutter begik Jens Martin Gammelby straffespark på Dame N’Doye, og efterfølgende sparkede Robert Skov bolden i nettet.

Skovs straffespark skulle dog have været annulleret. På den langsomme gengivelse kunne man se, at FCK’eren ramte bolden to gange i sit spark.

Det blev det imidlertid ikke, og så var FCK altså i gang. Efter 11 minutter drev Dame N’Doye bolden frem i højresiden og hakkede den i kassen med et fladt spark mod fjerneste stolpe - comebacket var fuldendt.

Robert Skov var efter 28 minutter tæt på at gøre det til 3-1, da han bragede bolden på stolpen - men det blev ved 2-1 før pausen.

Fem minutter inde i anden halvleg brød Parken igen ud i jubel, da Dame N’Doye havde sendt bolden i nettet - men Jonas Wind var offside, og målet blev underkendt.

Få minutter senere blafrede nettet i den anden ende. Kevin Mensah brød igennem i venstre side af feltet, hvorfra han sendte bolden ind foran mål, hvor Denis Vavro rettede den i eget net.

Men det stoppede ikke FCK. Igen gik der kun få minutter, før der skete noget i den anden ende af banen.

Først var Dame N’Doye tæt på med et hovedstød, og derefter fik Rasmus Falk faktisk bolden i nettet, men han var offside, og igen blev et mål underkendt.

Det blev det ikke efter 64 minutter, da FCK broderede sig gennem Brøndby-defensiven, inden bolden blev serveret for Rasmus Falk, som sparkede bolden sikkert i et tomt net.

Med seks minutter igen fik Dame N'Doye en gylden mulighed for endegyldigt at sikre mesterskabet, men fra fri position sparkede han langt over.

Kamil Wilczek var kort før tid ved at forpurre guldfesten for FCK, da han headede på mål efter en dødbold, men Jesse Joronen klarede i målet.

FCK holdt stand, og så brød festen ellers ud i lys lue. FCK er danske mestre 2019.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)